b'\n_START_ARTICLE_\nRyan Giggs\n_START_SECTION_\n\xc5\xbdivljenjepis\n_START_PARAGRAPH_\nRyan se je rodil o\xc4\x8detu Dannyju Wilsonu, znanemu igralcu rugbyja Sierra Leonskega porekla in materi Lynne Giggs. Ryan je z dru\xc5\xbeino sprva \xc5\xbeivel v predmestju Cardiffa, vendar je veliko \xc4\x8dasa pre\xc5\xbeivljal pri maminih star\xc5\xa1ih v Pendleburyju v Angliji, kjer se je \xc5\xbee v mladosti navdu\xc5\xa1il nad nogometom. Leta 1980 je o\xc4\x8de podpisal pogodbo s klubom Swinton RLFC, zaradi \xc4\x8desar se je dru\xc5\xbeina preselila v Swinton. Mesto le\xc5\xbei v \xc5\xa1ir\xc5\xa1i okolici Manchestra, zaradi \xc4\x8desar je nogomet za\xc4\x8del igrati pri 14 letih v Manchester Cityju. \xc5\xbde kmalu za tem je prestopil v Manchester United, kjer igra \xc5\xbee od leta 1990 in je tako nogometa\xc5\xa1 z najdalj\xc5\xa1im sta\xc5\xbeem v tem klubu. Za klub je za\xc4\x8del nastopati v sezoni 1991/92 in je danes nogometa\xc5\xa1 z najve\xc4\x8d odigranimi tekmami za Manchester United. Hkrati je Giggs igralec, z najve\xc4\x8d osvojenimi lovorikami v klubu, saj jih je do leta 2007 s klubom osvojil kar 23. Ryan Giggs je zaradi lastnih izku\xc5\xa1enj velik nasprotnik rasizma in eden od tistih nogometa\xc5\xa1ev, ki javno zagovarja stro\xc5\xbeje kazni za rasno nestrpnost med nogometa\xc5\xa1i in med navija\xc4\x8di.\n_START_SECTION_\nManchester United\n_START_PARAGRAPH_\nGiggs je svojo prvo profesionalno pogodbo podpisal na svoj 17. rojstni dan, 29. novembra 1990. Za klub je v ligi prvi\xc4\x8d nastopil 2. marca 1991 na Old Traffordu proti klubu Everton F.C. Vstopil je kot zamenjava za Denisa Irwina, tekmo pa je United izgubil z 2:0._NEWLINE_Na prvi tekmi, ki jo je za\xc4\x8del v prvi postavi je Giggs dosegel svoj prvi zadetek. To se je zgodilo 4. maja 1991 na tekmi proti mestnemu tekmecu, Manchester Cityju. Sprva je sicer kazalo, da je gol dosegel branilec Cityja Colin Hendry, vendar je bil zadetek kasneje pripisan Giggsu._NEWLINE_Kljub dobremu za\xc4\x8detku pa Ryan ni bil vpoklican v \xc5\xa1estnajsterico, ki je enajst dni kasneje igrala v finalu Pokalu pokalnih zmagovalcev proti Barceloni, ki jo je United dobil._NEWLINE_Stalno mesto v prvi postavi Uniteda je Ryan Giggs dobil v sezoni 1991/92, kjub temu pa je \xc5\xa1e vedno igral za mladinsko vrsto in je bil tudi njen kapetan. Z mladinci je leta 1992 osvojil angle\xc5\xa1ki pokal. Kot najmlaj\xc5\xa1i igralec prve ekipe, se je Ryan po nasvete vedno obra\xc4\x8dal na starej\xc5\xa1e nogometa\xc5\xa1e. Tako mu je Bryan Robson predlagal, da za svojega mened\xc5\xbeerja najame Harryja Swalesa, ki je bil tudi Robsonov agent in agent Kevina Keegana._NEWLINE_V tej sezoni je United prvenstvo kon\xc4\x8dal na drugem mestu, za Leeds Unitedom. Prvo lovoriko je nato Ryan osvojil po zmagi Uniteda v finalu angle\xc5\xa1kega FA pokala nad Nottingham Forestom. Na tej tekmi je Giggs podal Brianu McClairu za edini zadetek na tekmi. Na koncu sezone je bil Ryan Giggs po izboru nogometa\xc5\xa1ev imenovan za najbolj\xc5\xa1ega mladega igralca angle\xc5\xa1ke nogometne zveze._NEWLINE_Sezona 1992/93 je bila prva sezona angle\xc5\xa1ke lige, v kateri se je le-ta preformirala in je dobila sedanje ime (Premier League). Do takrat je Ryan Giggs postal stalni \xc4\x8dlan prve enajsterice Uniteda in je tekme redno za\xc4\x8denjal na levem krilu. Tudi sicer je v angle\xc5\xa1kem prvenstvu veljal za enega najbolj nadarjenih mladih nogometa\xc5\xa1ev. S prihodom Erica Cantonaja se je takrat za\xc4\x8dela tudi prevlada Manchester Uniteda v ligi. Mened\xc5\xbeer Uniteda Alex Fergusson, ki je v najve\xc4\x8dji meri zaslu\xc5\xbeen za Ryanove uspehe, je bil do njega vedno izjemno za\xc5\xa1\xc4\x8ditni\xc5\xa1ki. Tako medijem do Giggsovega dvajsetega leta ni dovolil, da bi z njim opravili kak\xc5\xa1en intervju. Prvi intervju, ki ga je dovolil je z Ryanom opravil novinar britanskega BBCja Des Lynam za prispevek Match of the Day v sezoni 1993/94. V tej sezoni je United osvojil dvojno angle\xc5\xa1ko krono, Giggs pa je bil poleg zvezd kot so bili Cantona, Paul Ince in Mark Hughes. Manchester je v tisti sezoni vodil na lestvici Premier League od \xc4\x8detrtega kroga pa vse do kon\xc4\x8dne zmage. Ryan je bil tudi \xc4\x8dlan Unitedove ekipe, ki je v isti sezoni igrala na finalu angle\xc5\xa1kega Liga\xc5\xa1kega pokala. Osvojitev tretje krone je Manchestru z izidom 3:1 prepre\xc4\x8dila Aston Villa._NEWLINE_Ryan je \xc5\xa1e kot mlad nogometa\xc5\xa1 v Angliji dosegel slavo. Leta 1994 je dobil lastno televizijsko oddajo z naslovom Ryan Giggs\' Soccer Skills, po seriji pa je kasneje nastala tudi knjiga. Postal je tudi eden glavnih adutov angle\xc5\xa1ke nogometne zveze, ki je posku\xc5\xa1ala dvigniti ugled angle\xc5\xa1kega nogometa v svetu po tem, ko je s stadionov pregnala huligane. Ryan Giggs je kljub lastnemu nasprotovanju postal eden prvih najstni\xc5\xa1kih\xc2\xa0\xc2\xbbnogometnih poster idolov\xc2\xab in eden prvih, \xc4\x8de ne celo prvi, mladi nogometa\xc5\xa1, ki so mu nadeli naziv\xc2\xa0\xc2\xbb\xc4\x8dude\xc5\xbeni de\xc4\x8dek\xc2\xab. Mediji so ga \xc5\xbee v devetdesetih letih 20. stoletja primerjali z Georgem Bestom in ga razglasili za nogometno zvezdo. Ironi\xc4\x8dno je prav George Best zanj neko\xc4\x8d izjavil, da je Giggs njegov najljub\xc5\xa1i mladi igralec in da bodo\xc2\xa0\xc2\xbbmorda neko\xc4\x8d mediji celo pisali, da je Best drugi Ryan Giggs\xc2\xab._NEWLINE_Zaradi svoje izjemne priljubljenosti je nogometno navija\xc5\xa1tvo v Angliji dobilo povsem nove dimenzije. Neko\xc4\x8d so ga celo opisali z besedami:\xc2\xa0\xc2\xbbfant, ki je milijon nedol\xc5\xbenih najstni\xc5\xa1kih src spremenil v navija\xc4\x8de Uniteda\xc2\xab. Bil je celo tako popularen, da je ve\xc4\x8dkrat povzro\xc4\x8dil prometne zastoje, ko je kje podpisoval knjige._NEWLINE_Zaradi svojega talenta si je \xc5\xbee v za\xc4\x8detni fazi svoje kariere prislu\xc5\xbeil nadimke kot so\xc2\xa0\xc2\xbbgenij\xc2\xab\xc2\xa0in\xc2\xa0\xc2\xbb\xc4\x8darovnik\xc2\xab, s katerimi so ga imenovali soigralci. Gary Pallister je neko\xc4\x8d povedal, da Unitedovim branilcem na treningih me\xc5\xa1a kri, ko ga posku\xc5\xa1ajo dohajati. Med starej\xc5\xa1imi kolegi je bil \xc5\xbee pred svojim prvim nastopom na uradnih tekmovanjih tako pri srcu, da so pritiskali na vodstvo kluba, naj ga uvrsti na tekmovanje. Steve Bruce je neko\xc4\x8d komentiral: "ko je Ryan tekel, je tekel kot veter. Sploh ga nisi sli\xc5\xa1al, tako lahno je stopal. Imel je tako naravno gibanje telesa, kot ga imajo le najve\xc4\x8dji nogometa\xc5\xa1i, ko dr\xc5\xbeijo \xc5\xbeogo. Pri tem ne mislim \xc5\xbealiti Beckhama in Sholesyja, toda on je edini, ki bo vedno superzvezdnik"._NEWLINE_V sezoni 1994/95 se je Ryan Giggs resneje po\xc5\xa1kodoval, zaradi \xc4\x8desar je nastopil le na 29 tekmah in je dosegel le en zadetek. Proti koncu sezone se je sicer vrnil v ekipo, a je bilo \xc5\xbee prepozno, da bi Unitedu pomagal do kak\xc5\xa1ne lovorike. Nastopil je sicer na finalni tekmi FA pokala, ki pa jo je United izgubil z Evertonom z rezultatom 1:0._NEWLINE_Sezono 1995/96 je ponovno za\xc4\x8del v prvi postavi, United pa je to sezono spet slavil dvojno krono. Z zadetkom proti Evertonu na Goodison Parku se je uvrstil celo med kandidate za gol sezone, ki pa ga je na koncu z ve\xc4\x8dino glasov dosegel Manchester Cityjev napadalec Georgi Kinkladze. Novembra 1995 je Giggs dosegel dva zadetka na liga\xc5\xa1ki tekmi proti Southamptonu, na kateri je odigral eno svojih najbolj\xc5\xa1ih predstav v tej sezoni._NEWLINE_V sezoni 1996/97 je dobil prvo prilo\xc5\xbenost na evropskih tekmovanjih. Po tem, ko je pripomogel Unitedu k tretjemu naslovu angle\xc5\xa1kega prvaka v \xc5\xa1tirih sezonah je dejavno sodeloval tudi pri njegovi uvrstitvi v polfinale Evropskega pokala, kar klubu ni uspelo \xc5\xbee 28 let. V polfinalu je United premagala nem\xc5\xa1ka Borussia Dortmund, ki je na obeh tekmah zmagala z izidom 1:0._NEWLINE_V sezoni 1997/98 je United kon\xc4\x8dal kot drugi na lestvici Premier League, naslov pa je osvojil Arsenal. Prav tako neuspe\xc5\xa1ni so bili nogometa\xc5\xa1i Manchestra tudi v FA pokalu in so sezono prvi\xc4\x8d po letu 1989 kon\xc4\x8dali brez osvojene lovorike. Naslednjo sezono je Ryan Giggs odigral bolj malo tekem, saj je bil ve\xc4\x8dji del sezone po\xc5\xa1kodovan. Proti koncu sezone se je vrnil v ekipo in igral odli\xc4\x8dno vse do konca. Natopil je tudi v finalu obeh angle\xc5\xa1kih pokalnih tekmovanj. V sodnikovem podalj\xc5\xa1ku je na polfinalni tekmi proti Arsenalu dosegel celo zmagoviti zadetek za zmagu Uniteda z 2:1. Tudi na doma\xc4\x8di tekmi polfinala Lige prvakov proti Juventusu je v 90. minuti dosegel izena\xc4\x8dujo\xc4\x8di zadetek. Nato je na finalni tekmi Lige prvakov podal Teddyju Sheringhamu za izana\xc4\x8dujo\xc4\x8di zadetek. United je tega leta osvojil trojno krono; doma\xc4\x8di naslov prvaka, FA pokal in naslov prvaka Lige prvakov. Na Medcelinskem pokalu je bil Giggs izbran za igralca tekme, United pa je z zmago nad Palmeirasom postal svetovni klubski prvak sezone 1999._NEWLINE_Po odhodu Denisa Irwina iz Manchester Uniteda v maju 2002, je postal Ryan Giggs najpomembnej\xc5\xa1i igralec kluba. Njegova igra je v naslednjih \xc5\xa1tirih sezonah pomagala Unitedu do osvojitve ve\xc4\x8d naslovov dr\xc5\xbeavnega prvaka in do treh nastopov Manchestra v \xc4\x8detrtfinalu ter enem nastopu v polfinalu Lige prvakov. Deseto obletnico igranja za United je proslavil na Old Traffordu na tekmi proti \xc5\xa1kotskemu klubu Celtic. Leta 2002 je dosegel tudi svoj stoti gol na tekmi proti Chelseaju na Stamford Bridgeu._NEWLINE_22. maja 2004 je Ryan s klubom osvojil svoj \xc4\x8detrti FA pokal FA Cup in s tem za Royem Keanom postal \xc5\xa1ele drugi igralec, ki mu je uspel ta podvig. Poleg tega je v letih 1995, 2005 in 2007 s klubom osvojil tudi drugo mesto na tem pokalu. Septembra 2004 je na tekmi proti Liverpoolu nastopil na 600. tekmi za United, s \xc4\x8dimer je postal za Bobbyjem Charltonom in Billom Foulksom tretji igralec Uniteda po \xc5\xa1tevilu nastopov. Leta 2005 je bil sprejet v Angle\xc5\xa1ki nogometni hram slavnih._NEWLINE_Po tej sezoni je podpisal novo dveletno pogodbo s klubom, pri \xc4\x8demer je David Gill prekr\xc5\xa1il svoje pravilo, da z igralci, starej\xc5\xa1imi od 30 let podpisuje samo enoletne pogodbe. 6. maja 2007 je po tekmi med Chelseajem in Arsenalom, ki se je kon\xc4\x8dala z izidom 1:1, Manchester United spet postal angle\xc5\xa1ki prvak- Takrat je Giggs postavil nov rekord, ko je postal prvi igralec, ki je s klubom osvojil devet naslovov angle\xc5\xa1kega prvaka. Pred tem je delil primat osmih naslovov z biv\xc5\xa1ima nogometa\xc5\xa1ema Alanom Hansenom in Philom Nealom (oba sta svojih osem naslovov osvojila z Liverpoolom). Giggs je klju\xc4\x8dno vlogo odigral tudi na tekmi Charity Shield 2007, ko je United po njegovem zadetku in kon\xc4\x8dnem izidu 1:1 po enajstmetrovkah, v katerih je vratar Edwin van der Sar obranil prve tri strele nogometa\xc5\xa1ev Chelseaja, zmagal._NEWLINE_V sezoni 2007\xe2\x80\x9308 je Alex Ferguson v igri za\xc4\x8del ob\xc4\x8dasno menjavati Giggsa z Nanijem in Andersonom, vendar je za pomembne obra\xc4\x8dune \xc5\xa1e vedno v igro po\xc5\xa1iljal Ryana Giggsa. Svoj stoti liga\xc5\xa1ki gol je zadel na tekmi proti Derby Countyju 8. decembra 2007, ki jo je United dobil s 4:1. 20. februarja 2008 je na tekmi z Lyonom dosegel stoti nastop v Ligi Prvakov, 11. maja 2008 pa je izena\xc4\x8dil rekord Bobbyja Charltona in nastopil na svoji 758. tekmi za United. Takrat je Giggs vstopil kot zamenjava za Ji-Sung Parka. Za name\xc4\x8dek je Ryan na tej tekmi dosegel drugi zadetek za svoj klub in s tem zagotovil Unitedu deseti naslov angle\xc5\xa1kega prvaka._NEWLINE_21. maja 2008 je Giggs presegel Charltonovo \xc5\xa1tevilo nastopov in postal igralec z najve\xc4\x8d nastopi za Manchester United. Takrat je v 87. minuti zamenjal Paula Scholesa na finalu Lige prvakov 2008 proti Chelseaju. Po kon\xc4\x8dnem rezultatu 1:1 je United po streljanju enajstmetrovk postal evropski klubski prvak. Kon\xc4\x8dni izid je bil 6:5. Giggs je dosegel odlo\xc4\x8dujo\xc4\x8di zadetek, saj je Nicolas Anelka zgre\xc5\xa1il prosti strel. S tem je Ryan Giggs za Stevom McManamanom in soigralcem Owenom Hargreavesom postal \xc5\xa1ele tretji angle\xc5\xa1ki igralec, ki je igral in osvojil ve\xc4\x8d kot en naslov evropskega klubskega prvaka. Pokal sta kot namestnika kapetana (Gary Neville je bil po\xc5\xa1kodovan skoraj celotno sezono) skupaj dvignila Rio Ferdinand in Ryan Giggs._NEWLINE_V sezoni 2008/09 je Sir Alex Ferguson za\xc4\x8del Ryana Giggsa uvr\xc5\xa1\xc4\x8dati v sredino vezne vrste. Ryan je tako z levega boka pomaknjen proti sredini, kjer je njegov polo\xc5\xbeaj za napadalcema, njegova naloga pa so podaje proti konici napada. V intervjuju je Ferguson o tem izjavil:\xc2\xa0\xc2\xbbRyan (Giggs) je pomemben igralec, ki bo novembra dopolnil 35 let. Vendar je tudi pri 35 letih lahko klju\xc4\x8dni Unitedov igralec. Pri petindvajsetih je s svojo hitrostjo razbijal nasprotnikovo obrambo po boku, pri petintridesetih pa bo igral globlje v sredini igri\xc5\xa1\xc4\x8da\xc2\xab. Giggs je v tej sezoni za\xc4\x8del tudi trenirati mlade nogometa\xc5\xa1e, Ferguson pa je namignil, da si \xc5\xbeeli, da bi Ryan, podobno kot pred njim Ole Gunnar Solskj\xc3\xa6r, po koncu kariere ostal v klubu, kjer bi prevzel mesto v trenerskem strokovnem \xc5\xa1tabu Manchester Uniteda._NEWLINE_8. februarja 2009 je Giggs z zadetkom na tekmi proti West Ham United nadaljeval s tradicijo in postal edini igralec, ki je zadel v prav vsaki sezoni od ustanovitve Premier League v letu 1992. Zadel je edini gol na tekmi. Po uspe\xc5\xa1ni sezoni je bil Giggs s \xc5\xa1e \xc5\xa1tirimi soigralci dodan na seznam najbolj\xc5\xa1ih angle\xc5\xa1kih igralcev leta po izboru nogometa\xc5\xa1ev. 26. aprila 2009 je prvi\xc4\x8d v svoji karieri z ve\xc4\x8dino glasov Giggs osvojil ta presti\xc5\xbeni naziv, \xc4\x8deprav je v tisti sezoni za\xc4\x8del le na dvanajstih tekmah. Pred slovesnostjo je svoj glas zanj oddal tudi Alex Ferguson, ki je izjavil, da bi bilo primerno, da Giggs zaradi svojega dolgotrajnega prispevka k nogometu prejme nagrado._NEWLINE_Svoj osemstoti nastop za United je Giggs dosegel 29. aprila 2009. Takrat je v polfinalu Lige Prvakov nastopil proti Arsenalu, tekmo pa je Manchester dobil z 1:0. 16. maja 2009 je United po neodlo\xc4\x8denem izidu z Arsenalom (0:0) osvojil naslov angle\xc5\xa1kega prvaka._NEWLINE_Svoj prvi hat-trick dosegel na pripravljalni tekmi proti kitajskemu Hangzhou Greentownu julija 2009, ko je vstopil v drugem pol\xc4\x8dasu._NEWLINE_12. septembra 2009 je Giggs zadel prvi gol Uniteda v sezoni 2009/10 na tekmi proti Tottenham Hotspuru na White Hart Laneu, ki jo je Manchester dobil s 3:1. Tako je Giggs zadel \xc5\xa1e v eni sezoni Premier League in tako ostal edini nogometa\xc5\xa1, ki je zadel prav v vseh sezonah lige. Na tej tekmi je zabele\xc5\xbeil tudi sedemstoti nastop v prvi postavi Manchester Uniteda. Svoj 150. zadetek za United je dosegel na prvi tekmi Lige Prvakov 1009/10 proti Wolfsburgu. Giggs je tako postal deveti igralec po \xc5\xa1tevilu zadetkov za Manchester United._NEWLINE_Tudi na prvi tekmi Manchestra v sezoni 2010/11 je zadel za kon\xc4\x8dni rezultat 3:0, kar je bil tudi kon\xc4\x8dni rezultat tekme proti Newcastle Unitedu. Giggs je takrat vstopil kot zamenjava v drugem pol\xc4\x8dasu._NEWLINE_18. februarja 2011 je podpisal novo enoletno pogodbo. V klubu bo ostal najmanj do junija 2012. 6. marca 2011 je Giggs nastopil na 607. tekmi v angle\xc5\xa1ki ligi, s \xc4\x8dimer je podrl rekord, ki ga je do takrat dr\xc5\xbeal Bobby Charlton. Rekordni nastop je dosegel na tekmi proti Liverpoolu._NEWLINE_26. aprila 2011 je Giggs na prvi polfinalni tekmi nogometne Lige prvakov proti nem\xc5\xa1kemu klubu Schalke 04 dosegel zadetek, s katerim je postal najstarej\xc5\xa1i igralec v zgodovini lige prvakov, ki mu je to uspelo. United je tekmo dobil z 2:0._NEWLINE_19. novembra 2011 je Giggs prvi\xc4\x8d v svoji karieri nastopil na tekmi proti vel\xc5\xa1kemu klubu Swansea City na njihovem Liberty Stadiumu. Tekmo je United dobil z rezultatom 1:0. Giggs je nato 21. decembra 2011 z zadetkom na tekmi proti Fulhamu dosegel nov rekord, saj je dosegel gol v vseh 22 sezonah premier lige. 10. februarja 2012 je nato \xc5\xa1e za eno sezono podalj\xc5\xa1al pogodbo z Manchester Unitedom._NEWLINE_26. februarja 2012 je Ryan Giggs dosegel nov mejnik, saj je za Manchester United nastopil na svoji 900. tekmi. United je takrat premagal Norwich City z rezultatom 2:1, Giggs pa je dosegel zmagoviti zadetek v 90. minuti po podaji Ashleya Younga.\n_START_SECTION_\nWales\n_START_PARAGRAPH_\nGiggs je bil od svojega sedemnajstega leta do leta 2007 reprezentant Walesa. Kot \xc5\xa1olar je bil sicer kapetan angle\xc5\xa1ke \xc5\xa1olske reprezentance, ker v Angliji za to reprezentanco lahko nastopajo vsi u\xc4\x8denci, ki hodijo v \xc5\xa1olo v Angliji. Ob vstopu v reprezentanco je bil star sedemnajst let in je do marca 2006 dr\xc5\xbeal rekord najmlaj\xc5\xa1ega igralca,ki je kadar koli nastopil za reprezentanco Walesa. Leta 2006 je postal Lewin Nyatanga najmlaj\xc5\xa1i reprezentant v zgodovini. Ryan Giggs je za Wales zbral 64 nastopov in 12 golov. Od leta 2004 do upokojitve je bil tudi kapetan ekipe._NEWLINE_Pogosto je bil tar\xc4\x8da kritik, ker se ni \xc5\xbeelel udele\xc5\xbeevati prijateljskih tekem. Od svojega prvega nastopa proti Nem\xc4\x8diji v letu 1991 se namre\xc4\x8d Giggs kar devet let ni udele\xc5\xbeeval prijateljskih tekem. Tako ni nastopil na osemnajstih prijateljskih tekmah Walesa. Uradno se Giggs tekem ni udele\xc5\xbeeval zaradi po\xc5\xa1kodb, bolj verjetno pa je, da manager Manchester Uniteda svojim nogometa\xc5\xa1em ni rad dovolil nastopa na takih tekmah._NEWLINE_Med kvalifikacijsko tekmo za nastop na Svetovnem prvenstvu v nogometu 2006 proti Azerbajd\xc5\xbeanu 12. oktobra 2005 je Giggs dosegel dva zadetka, Wales pa se kljub dobrim predstavam ni uspel uvrstiti na tekmovanje. Septembra 2006 je nastopil na prijateljski tekmi proti Braiziliji, ki jo je Wales odigral na stadionu White Hart Lane. Kljub temu, da je Wales tekmo izgubil z 2:0 je po tekmi brazilski selektor Dunga pohvalil Giggsovo igro in ga primerjal z nogometa\xc5\xa1i kot sta Kak\xc3\xa1 in Ronaldinho_NEWLINE_Svoj umik iz reprezentance je Ryan Giggs objavil 30. maja 2007 na novinarski konferenci, ki jo je organiziral v hotelu Glamorgan Hotel. Kot najpomembnej\xc5\xa1i razlog za umik je navedel svojo kariero v Manchester Unitedu, ki naj bi se ji poslej posvetil do konca svoje \xc5\xa1portne poti. Zadnja tekma, ki jo je kot \xc4\x8dlan in kapetan reprezentance odigral je bila kvalifikacijska tekma za nastop na Svetovnem prvenstvu v nogometu proti \xc4\x8ce\xc5\xa1ki 2. junija 2007. Na tekmi, ki se je kon\xc4\x8dala z izidom 0:0 je bil izbran za najbolj\xc5\xa1ega nogometa\xc5\xa1a tekme. Novembra 2007 je bil eden od treh kandidatov vali\xc5\xbeanske nogometne zveze za igralca leta. Naslov je na koncu osvojil Craig Bellamy.\n_START_SECTION_\nVelika Britanija\n_START_PARAGRAPH_\n28. junija 2012 je bila objavljena novica, da bo Giggs eden od treh nogometa\xc5\xa1ev, starej\xc5\xa1ih od 23 let, ki bodo na Poletnih olimpijskih igrah 2012 v Londonu zastopali zdru\xc5\xbeeno ekipo Velike Britanije. Ostala dva nogometa\xc5\xa1a sta bila Craig Bellamy in Micah Richards. Kasneje je bil izbran tudi za kapetana ekipe.'